อุชเชน

อุชเชน (, , การออกเสียงภาษาฮินดูสตานี: [ʊd͡ːʒɛːn]) เป็นเมืองในอำเภออุชเชน รัฐมัธยประเทศ ประเทศอินเดีย อุชเชนเป็นเมืองใหญ่สุดลำดับที่ห้าในรัฐมัธยประเทศนับจากประชากร และเป็นศูนย์กลางบริหารอำเภออุชเชนและมณฑลอุชเชน อุชเชนเป็นหนึ่งในสัปตบุรี หรือเจ็ดเมืองอันเป็นสถานที่แสวงบุญในศาสนาฮินดู เป็นที่รู้จักจากการเป็นหนึ่งในเมืองที่จัดเทศกาลกุมภเมลาทุก ๆ สิบสองปี มีมหากาเลศวร ชโยติรลึงค์ โบสถ์พราหมณ์ที่มีชื่อเสียงตั้งอยู่ที่ใจกลางเมือง

อุชเชนเป็นเมืองโบราณที่ตั้งอยู่ริมฝั่งตะวันออกของแม่น้ำศีปร เป็นเมืองสำคัญของที่ราบสูงมัลวะมาตลอดประวัติศาสตร์ อุชเชนเคยเป็นเมืองหลวงของแคว้นอวันตี หนึ่งในสิบหกมหาชนบท อุชเชนก้าวขึ้นมาเป็นศูนย์กลางการเมืองของอินเดียกลางประมาณ 600 ปีก่อนคริสตกาล และคงความสำคัญทางการเมือง การค้า และวัฒนธรรมของอินเดียกลางจนถึงต้นคริสต์ศตวรรษที่ 19 เมื่อบริติชพัฒนาเมืองอินเทาร์ขึ้นมาแทน อุชเชนเป็นสถานที่แสวงบุญของผู้นับถือลัทธิไศวะ ลัทธิไวษณพ และลัทธิศักติ

อุชเชนมีเนื้อที่ราว 152 ตารางกิโลเมตร มีประชากรอาศัย 515,215 คน (ค.ศ. 2011) อุชเชนเป็นหนึ่งในหนึ่งร้อยเมืองที่ได้รับเลือกพัฒนาเป็นสมาร์ตซิตี ตามนโยบายสมาร์ตซิตีส์มิชชันของนเรนทระ โมที นายกรัฐมนตรีอินเดีย

 อ้างอิง 

 แหล่งข้อมูลอื่น 




หมวดหมู่:เมืองในรัฐมัธยประเทศ
หมวดหมู่:นครศักดิ์สิทธิ์